Catarroja es prepara per a viure amb intensitat les seues Festes Majors
01 set. 2023

Aquest matí s'ha presentat el programa de les Festes Majors de Catarroja 2023, que reuneix des dels actes més tradicionals, com són els Moros i Cristians, el Cant de la Carxofa o la cavalcada en honor a sant Miquel a cites gastronòmiques de referència al voltant de la tradicional recepta de l’allipebre, amb el Concurs Internacional i el Concurs Professional. A més, la música, amb els concerts de Camela i les valencianes Maluks, i els esdeveniments esportius ocuparan una part destacada dels actes preparats.

"Tenim per davant una intensa programació, amb música, concerts, vela llatina en l'entorn del Port, el Cant de la Carxofa i, naturalment, els Moros i Cristians, que enguany celebren el seu 25 aniversari. A més, després d'un 2022 especial pel retorn de la festa de l'allipebre i el seu 50 aniversari, enguany tindrà lloc la II edició del Concurs Professional, una cita que posa a Catarroja en el mapa gastronòmic nacional. En definitiva, presentem una programació que és un clar reflex de la riquesa cultural, històrica i festiva de la localitat", ha explicat Lorena Silvent, alcaldessa de Catarroja, en l'acte de presentació de les festes locals.

25 aniversari dels Moros i Cristians de Catarroja

El 15 de setembre és la data marcada i esperada per la gran comunitat dels Moros i Cristians. Enguany, des d'Intercomparsa, amb la col·laboració de l'Ajuntament de Catarroja, s'han bolcat per a oferir un programa a l'altura de la celebració del seu primer quart de segle amb moltes activitats, actes commemoratius i novetats.

El divendres 15 de setembre serà la data triada per al 'Dia de Glòria', una jornada en la qual tindrà lloc el tradicional Cercavila de Glòria, a partir de les 20 hores en què els sergents passaran revista a les seues tropes en un recorregut molt especial que partirà des de l'Ajuntament de Catarroja i finalitzarà en la plaça Llotgeta. Allí, a les 21 hores tindrà lloc l’Anunci de la Festa, el capità cristià, Daniel Portillo, i la capitana mora, Consuelo Jiménez, acompanyats del sergent infantil, Voro Alapont i el president d'Intercomparsa, David Jorge, hissaran les banderes oficials dels dos bàndols, les quals onejaran fins al dia de sant Miquel. 

A continuació, s'estrenarà i interpretarà l'Himne Fester dels Moros i Cristians per la Societat Musical l'Artesana i la Societat Unió Musical de Catarroja. En finalitzar l’acte, a les 22 hores el veïnat està convidat a la Nit de Perols amb sopar a la fresca.

El dissabte 16, la festa dels Moros i Cristians es trasllada al Mercat, amb l'entrada falsa i la representació de les Ambaixades a partir de les 19.30 hores. Abans tindrà lloc a la plaça Major la inauguració de l'exposició del XXV aniversari de la festa gràcies a l'esforç d'Intercomparsa. Finalment, la data que cal marcar en el calendari és el dissabte 23 de setembre, quan es desenvolupe la gran entrada dels Moros i Cristians de Catarroja que, enguany fent honor a l’efemèride, serà molt especial. Com és habitual la jornada començarà a les 20 hores i es prolongarà fins ben entrada la mitjanit en els voltants del Mercat.

Gastronomia amb l'allipebre de protagonista

El dissabte 23, just abans de la gran entrada de Moros i Cristians, tindrà lloc la LI edició del Concurs Internacional d'Allipebre i el 24 de setembre, seguiran els actes gastronòmics amb la X Festa de la Sega de l'Arròs, amb passejos amb barca, exhibicions i tot això amb l'ingredient estrela com a protagonista, l'arròs.

El dilluns 25 serà el torn del II Concurs Professional d'Allipebre, en què xefs vinguts de tota la Comunitat i diferents ciutats d’Espanya, realitzaran la recepta tradicional per a ser considerats el millor restaurant o bé reinterpretaran el plat, per a donar-li una nova vida a la recepta.

Camela i Maluks protagonitzen la proposta musical

Enguany el cap de cartell serà el grup Camela, que actuarà el divendres 29 a les 23.30 hores en l’Espai Clara Campoamor i també s’aposta per un dels grups valencians del moment, Maluks, que actuaran el 16 a les 23.30 al mateix espai.

A més, les festes comptaran amb quatre discomòbils i uns concerts molt especials, amb la música de l’època daurada dels anys 60, 70 i 80, amb el grup ‘Fórmula V’ i ‘Tribut Oreja de Van Gogh’. L’Ajuntament de Catarroja muntarà un Punt Violeta en cada concert, per a conscienciar i informar la ciutadania, i així aconseguir unes festes segures i lliures de violència masclista.

Tradició

Aquest complet programa de festes té ben presents els actes tradicionals com l’esmorzar popular al Port i la posterior exhibició de vela llatina el diumenge 17 de  setembre en què també es farà la missa en honor a la Mare de Déu d’Agost. També seran protagonistes la processó del Santíssim Crist de la Pietat i el Cant de la Carxofa, que tindrà lloc el 24 de setembre; la cavalcada de sant Miquel que es farà la vesprada del 28 i els actes religiosos commemoratius del Dia de Sant Miquel com la missa al patró del divendres 29 de setembre i la posterior mascletada al Parc del Secanet. Naturalment, els concerts de les bandes de música de Catarroja també destaquen en aquest programa. I cal no oblidar el Berenar dels Majors, el 21 de setembre en la plaça del Mercat a les 19.30 hores i la Nit Estellés, que torna a la plaça Llotgeta el 28 de setembre amb sopar i lectura dels poemes de l'autor de Burjassot.

No faltarà un dels actes més multitudinaris dins del calendari festiu, amb permís del concurs d'allipebre, es tracta dels dos concursos de playbacks, en els quals les comissions falleres locals es bolquen per a demostrar tot el seu talent. Tots dos es faran a les 21.30 hores en la plaça Major, el divendres 8 de setembre l'infantil i el dissabte 9 el dels majors.

Esports

La primera setmana el protagonisme serà per al món de l'esport. Les diferents agrupacions esportives de Catarroja, en col·laboració amb l’Ajuntament, han configurat un programa de tornejos de gran nivell per a aquesta arrancada.

Així, els dies 1 i 2 de setembre tindran lloc les jornades esportives que organitza la UAFC, mentre que el dissabte 2 tindrà lloc en el pavelló municipal, el torneig de bàsquet del CB Berenguer Dalmau. El dilluns 4 de setembre arranca l'Open de Tenis de Catarroja, organitzat pel CT Catarroja i que es prolongarà fins a final de mes. 

Del 8 al 17 de setembre es desenvoluparà el torneig de futbol base del CD Catarroja. Aquesta olimpíada catarrogina es prolonga amb la realització del torneig de pàdel el dia 9, així com masterclass de nous esports com zumba i cal·listènia, que també tindran la seua cita en el calendari festiu.

Cal recordar que les festes de Catarroja són possibles gràcies a l’esforç i l’entrega de les associacions festeres del nostre municipi, Intercomparsa, Festers de Sant Antoni, Festeres de la Mare de Déu d’Agost, Confraria del Crist, Comissions Falleres de Catarroja i les agrupacions esportives.